paragraph_text: mini|Kravata Kravata je vrpčasti ukrasni odjevni predmet koji se nosi oko vrata provučen ispod ovratnika košulje, izrađen od svile ili nekoga drugoga platna. Smatra se izvornim hrvatskim proizvodom. Europom se raširila u 17. stoljeću posredovanjem hrvatskih vojnika u Tridesetogodišnjemu ratu, na kojima je postala prepoznatljiv modni detalj. Među prvima su je prihvatili Francuzi, pa u njihov jezik dolazi pod nazivom cravate, a kasnije i u druge europske jezike pod sličnim nazivima.